Studii recente publicate de IRP (Institutul Român de Parenting) confirmă faptul că părinții care refuză să-și vaccineze copiii au luat o decizie informată, după ce aceștia au petrecut mii de ore pe Internet, citind articole despre vaccinuri, mai ales despre reacțiile secundare ale vaccinurilor. „Stând de vorbă cu ei, realizezi că știu foarte multe despre vaccinuri, practic nu există părinte care să nu fi auzit de aluminiul, mercurul și formaldehida din vaccinuri”, afirmă unul dintre conducătorii studiilor recente. „Unii pot să numească lista întreagă de ingrediente” continuă acesta, „dar am observat că foarte mulți confundă cu ușurință rubeola cu rujeola, scuzându-se că încă n-au citit încă despre bolile pentru care se fac vaccinurile”.

Autoritățile române sunt relaxate: „Știm că părinții fac o alegere educată, au terminat cel puțin o facultate și au bagajul necesar pentru a lua o astfel de hotărâre. Promitem să facem o comisie care să colaboreze cu părinții și să introducem capitole suplimentare la cursurile de vaccinuri, imunitate și microbiologie predate la facultățile de medicină din România, ca să învețe și noii studenți despre aceste lucruri”, declară o sursă anonimă din Ministerul Adevărului.

„Îmi voi alăpta fiecare copil până la 2 ani sau mai mult, așa cum recomandă și OMS”, susține o mămică care, de la primul articol despre mercurul din vaccinuri, a reușit să citească peste două mii de ore de literatură. „Dacă va fi nevoie și va avea vreun accident în vreun cui, împiedicându-se cu rolele prin parc, îl voi alăpta chiar și la 14 ani, iar ca adult, să se însoare și să se descurce!”, continuă mămica, ținând să menționeze că, pe lângă cele două mii de ore petrecute pe siturile „Viața în Verde Viu”, piersicuta.blogspot.ro, „Vaccinurile Pro și Contra”, „Nu Vaccinurilor”, a reușit să citească chiar și primul capitol din cartea descărcată gratuit „Vaccinurile: preventie sau boala. O noua patologie pediatrica”, scrisă de dr. Todea-Gross, Crista.

„(Vaccinarea n.m.)…e o mare minciună, virusul poliomielitei nu există, așa cum nu există nici virusul HIV. Totul este o conspirație a Organizației Mondiale a Sănătății și a companiilor Big Pharma, așa cum le zicem noi farmaciilor care vând vaccinuri! Nu vi se pare ciudat că, deși nu mai există poliomielită în România, noi continuăm să înțepăm copiii cu zeci, sute de vaccinuri?”, declară o mămică din Brașov. „Am hotărât să-mi tratez copiii cât mai holistic și singura medicină adevărată și total dezinteresată care face acest lucru este homeopatia. Îi voi face atenți la pericolele vaccinării și pe prietenii și followerii mei de pe Facebook și promit să nu promovez nimic de pe magazinul meu virtual, care are produse naturiste ce previn orice boală, la prețuri de nimic”.

Unii părinții sunt mai sceptici și nu refuză toate vaccinurile, considerând că unele dintre ele sunt mai importante: „Trebuie să facă bolile copilăriei, să capete imunitate naturală. Chiar dacă doctorii spun că rujeola mai ucide câte un copil la o mie de cazuri, instinctul meu de mamă spune sigur că copilul meu poate fi acel unul dintr-un milion la care apar reacții adverse grave din cauza vaccinului de la un an! Am văzut pe Youtube mii de copii cu autism din cauza vaccinurilor, nu dau pojarul pe autism!”

„Voi avea grijă ca fata mea să își înceapă viața sexuală de la 21 ani, va fi protecția absolută împotriva virusului HPV. De altfel mă voi asigura că viitorul ei soț va fi și el nevaccinat, pentru că sunt convins că și el a primit aceeași educație”, declară încrezător un viitor tată. „Am văzut atâtea cazuri de fete de 12 ani infertile din cauza vaccinului Gardasil”, continuă el, „și chiar cred că vaccinul nu este atât de sigur și de eficient pe cât se spune.”

Printre părinții care au participat la studii se află și experți chimiști: „Nu se poate să injectezi atâtea chimicale în corpul fragil al unui copilaș de nici 2 zile”, declară o mămică care abia a născut prin cezariană. „Copilul treubie să crească într-un mediu armonios, natural, să mânânce cât mai bio, dacă se poate doar hrană vie, crudă, iar vaccinurile nu fac decât să perturbe acest echilibru. Formaldehida din vaccinuri, spre deosebire de cea dintr-o pară verde, coaptă și zemoasă, este de proveniență sintetică, artificială”, susține expertul chimist.

„Minunata sănătate a copiilor mei nevaccinați este confirmarea că am luat cea mai bună decizie. N-au răcit niciodată, nu le curge nasul, foarte rar au avut febră, de fapt nici nu ne speriem de febră, mergem la urgențe doar la febră 41.”, declară o mămică cu doi copii nevaccinați de 3 luni și 2 ani, care să pregătește să-și înscrie copilul cel mare la grădiniță, în comunitate. „Nu înțeleg de ce grădințile ne cer avizele cu vaccinurile, că, dacă ceilalți sunt vaccinați, ar trebui să nu le fie frică de copilul meu nevaccinat”, mai spune mămica, neștiind probabil că la aceste studii ale Institului Român de Parenting au participat câteva zeci de părinți de copii nevaccinați, din același cartier, care și-i vor duce sau îi duc deja la aceeași grădiniță.

În urma acestor studii, cercetătorii români au dezvăluit misterele acestui nou fenomen din România: „Este încurajator pentru viitorul sănătos al României faptul că părinții se informează și că nu mai merg ca oile la vaccinare. Medicii de familie sunt impresionați de noile informații cu care vin părinții și promit să schimbe situația din țară: niciun copil nu va mai fi vaccinat pe bandă rulantă. Sursele de pe Internet sunt de o valoare incontestabilă, nu prezintă informația trunchiată sau scoasă din context, nu se exagerează efectele adverse ale vaccinurilor, așa cum fac doctorii cu complicațiile bolilor și părinții nu mai iau decizii bazate pe frică. Sunt milioane de dovezi, trebuie doar să le cauți și să le crezi. Așa cum am promis, vom introduce cursuri în facultățile de medicină unde studenții vor învăța adevărata față a vaccinării în masă la români. Niciun copil nu va mai suferi din cauza acestor injecții inutile!”

Disclaimer: Acest articol este o satiră și intenția lui este să reflecte miturile și preconcepțiile despre ceea ce înseamnă vaccinare. Multe din legăturile din articol duc la la alte articole sau studii care refutează aceste idei. Am adăugat acest disclaimer pentru că pe Internet este greu să se facă diferența între o parodiere a unor retorici și retorica în sine și acest gen de articole au câteodată nevoie de o astfel de precizare. În limbajul Internetului acest aspect se numește legea lui Poe